Amy’Leigh gaan ná vakansie terug skool toe | Netwerk24
Deur Christiaan du Plessis 13 September 2019 16:16
Amy’Leigh de Jager, wat ná ’n ontvoeringsdrama teruggevind is, sal haar volgende maand by haar klasmaats aansluit by die skool waar sy vroeër gegryp is.
Coenie Herbst, skoolhoof van die Laerskool Kollegepark in Vanderbijlpark, sê Amy’Leigh (6) se ouers het besluit om haar ná die skoolvakansie terug te stuur skool toe.
Wanneer sy na verwagting begin Oktober weer heeltyds begin skoolgaan, sal haar ma, Angeline, by die skoolterrein inry om haar af te laai.
Amy’Leigh het verlede week by die skool gaan kuier, en het volgens Herbst opgewonde gelyk om daar te wees.
“Sy het drukkies aan die personeel uitgedeel en was vrolik,” sê hy.
Volgens hom het die skool steeds planne om die veiligheid op te skerp. Planne is in die pyplyn om kringtelevisiekameras aan te bring.
“Ek het nog nie met die ouers gepraat wat steeds bekommerd is oor hul kinders se veiligheid nie. Dinge het teruggekeer na normaal,” sê hy.
Amy’Leigh is op 3 September teruggevind nadat sy ’n paar uur tevore voor die Laerskool Kollegepark in Vanderbijlpark ontvoer is. Haar vermeende ontvoerders het glo ’n losprys van R2 miljoen geëis.
Drie mense, onder andere Tharina Human, ’n gr. RR-onderwyseres wat by dieselfde skool skoolgehou het, is intussen in hegtenis geneem.
Human se pa, Riaan Botha, wou by navraag nie veel sê nie.
“Ek kan niks sê nie. Ons oorleef. Ons het tientalle mense wat saam met ons bid. Verder kan ek niks sê nie,” het hy gesê.
Meer oor: Laerskool Kollegepark | Amy’Leigh De Jager | Vanderbijlpark | Skool